คืนเงิน กยศ.
โดย...ชัตน์วรี
3 ก.ค. 2558

โดย...ชัตน์วรี
ดราม่า “ไทยพาณิชย์” ที่ประกาศกำหนดรับสมัครงานเฉพาะนักศึกษาที่จบมาจากสถาบันการศึกษา 14 แห่ง ทำให้เกิดกระแสสังคมวิพากษ์วิจารณ์และลุกลามเป็นกระแสต่อต้านถึงขั้นที่จะยกเลิกการทำธุรกรรมการเงินกับไทยพาณิชย์ 
ถ้ามองอีกมุมมองหนึ่งก็ไม่ผิดที่องค์กรจะคัดเลือกคนที่มีคุณสมบัติที่ตรงกับตำแหน่งงานและดีที่สุดเข้ามาเป็นพนักงานในองค์กร
ดังนั้น เกณฑ์หนึ่งที่จะคัดเลือกคนมาทำงานคือดูผลการเรียน และสถาบันการศึกษาที่จบมา แต่ก็คงไม่ใช่เป็นคำตอบเดียวทั้งหมด ยังมีอีกหลายองค์ประกอบที่จะคัดพนักงานเข้ามาทำงาน และอีกด้านหนึ่งก็สะท้อนคุณภาพการศึกษาของไทย  
เหตุการณ์นี้ทำให้นึกถึงกองทุนเงินให้กู้ยืมเพื่อการศึกษา (กยศ.) ที่กำหนดกฎเกณฑ์คุณสมบัติผู้ที่ขอกู้เงิน กยศ.จะต้องมีเกรดเฉลี่ยไม่ต่ำกว่า 2 ก็น่าจะสมเหตุสมผล เพราะที่ผ่านมาเจอปัญหาว่านักศึกษาที่จบออกไปเกรดเฉลี่ยต่ำกว่า 2 จะมีปัญหาไม่สามารถที่จะหาทำงานได้ หรือมีรายได้ที่ไม่เพียงพอที่จะชำระหนี้คืนให้กับ กยศ.
ทุกๆ วันที่ 5 ก.ค.ของทุกปีจะเป็นวันที่ครบกำหนดชำระหนี้คืน กยศ. โดยปัจจุบันมีผู้กู้ยืมกองทุนทั่วประเทศกว่า 4.5 ล้านราย คิดเป็นวงเงิน 4 แสนล้านบาท และมีผู้อยู่ระหว่างการชำระหนี้ 2.9 ล้านราย ซึ่งจะต้องชำระเงินคืนหลังจากที่สำเร็จการศึกษาหรือเลิกการศึกษาแล้ว 2 ปีขึ้นไป
สำหรับกรณีที่ผู้กู้ยืมเงินไม่สามารถชำระหนี้เงินกู้คืนได้ภายในระยะเวลาที่กำหนดถือว่าผู้กู้ผิดนัดชำระหนี้ ซึ่งผู้กู้ยืมจะต้องเสียเบี้ยปรับในอัตรา 12% ต่อปี ของเงินต้นที่ค้างชำระในงวดนั้น
ทั้งนี้ สาเหตุหลักๆ ที่ไม่มาชำระหนี้คืนเงินกู้ คือ อ้างว่ามีรายได้ไม่เพียงพอที่จะชำระหนี้คืน และบางกลุ่มก็มีเจตนาที่จะไม่ชำระหนี้คืน 
ดังนั้น ต้องปลุกกระแสให้ผู้ที่กู้ยืมรุ่นพี่มาชำระคืนเงินกู้ยืม เพื่อเป็นการส่งต่อโอกาสทางการศึกษาให้แก่รุ่นน้อง ซึ่งจะไม่ต้องเสียเบี้ยปรับและไม่ถูกฟ้องร้องดำเนินคดี
สิ่งสำคัญอย่าลืมว่าเงินกองทุน กยศ.มาจากงบประมาณแผ่นดิน เงินภาษีจากประชาชน และเป็นเงินทุนหมุนเวียนเพื่อนำไปสร้างโอกาสทางการศึกษาให้แก่นักเรียน นักศึกษารุ่นต่อไป ถ้าชักดาบเบี้ยวหนี้กันแล้วจะมีเงินที่ไหนเพื่อส่งต่ออนาคตให้กับรุ่นน้องให้เรียนต่อ